Document ID: 32010R0241

REGULAMENTUL (UE) NR. 241/2010 AL COMISIEI
din 8 martie 2010
de modificare a anexei I la Regulamentul (CE) nr. 798/2008 privind includerea Belarusului pe lista țărilor terțe prevăzută în regulamentul respectiv pentru a permite tranzitul din Belarus prin Uniune al ouălor și produselor din ouă destinate consumului uman și de modificare a certificării pentru puii de o zi de păsări de curte, altele decât ratite
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2009/158/CE a Consiliului din 30 noiembrie 2009 privind condițiile de sănătate animală care reglementează comerțul intracomunitar și importurile din țări terțe de păsări de curte și de ouă pentru incubație (1), în special articolul 26 alineatul (2),
având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special articolul 8 și articolul 9 alineatul (4),
întrucât:
(1)
Directiva 2009/158/CE definește condițiile de sănătate animală care reglementează comerțul din cadrul Uniunii și importurile de păsări de curte și de ouă pentru incubație din țări terțe și prevede modelele de certificate pentru importul acestor produse.
(2)
Directiva 2002/99/CE stabilește normele de sănătate animală care reglementează producția, prelucrarea, distribuția și introducerea produselor de origine animală destinate consumului uman și prevede stabilirea normelor specifice și a certificării pentru tranzit.
(3)
Regulamentul (CE) nr. 798/2008 al Comisiei din 8 august 2008 de stabilire a unei liste a țărilor terțe, teritoriilor, zonelor sau compartimentelor din care pot fi importate în Comunitate și pot tranzita Comunitatea păsările de curte și produsele de pasăre, precum și a cerințelor de certificare sanitar-veterinară (3) prevede că produsele vizate de acesta se pot importa și pot tranzita Uniunea numai dacă provin din țări terțe, teritorii, zone sau compartimente enumerate în tabelul din partea 1 a anexei I la acesta. De asemenea, regulamentul stabilește cerințele de certificare sanitar-veterinară pentru aceste produse. Modelele de certificate sanitar-veterinare care trebuie să le însoțească sunt prevăzute în partea 2 a anexei respective.
(4)
Belarus nu este inclus în prezent pe lista din anexa I partea 1 la Regulamentul (CE) nr. 798/2008. Belarus a cerut să fie inclus pe lista respectivă și a transmis informații Comisiei privind respectarea cerințelor regulamentului menționat.
(5)
Comisia a evaluat favorabil informațiile prezentate de Belarus cu privire la condițiile de sănătate animală din țara terță respectivă necesare pentru tranzitul ouălor și produselor din ouă destinate consumului uman prin Uniune. În consecință, țara terță în cauză ar trebui inclusă pe lista prevăzută în partea 1 a anexei I la Regulamentul (CE) nr. 798/2008. Cu toate acestea, în așteptarea rezultatului unei inspecții care urmează a fi efectuată de Oficiul Alimentar și Veterinar în Belarus, includerea pe listă ar trebui să se limiteze la tranzitul ouălor și produselor din ouă pentru consum uman din țara terță în cauză prin Uniune având destinația finală în alte țări terțe, întrucât riscul pentru sănătatea animală care rezultă din această introducere este foarte scăzut. O astfel de autorizație ar trebui acordată sub rezerva garanției suplimentare că tranzitul se realizează pe căi rutiere sau feroviare, în camioane sau vagoane de marfă sigilate cu un sigiliu numerotat în serie.
(6)
Deoarece această măsură este destinată a fi provizorie, ea ar trebui să rămână în vigoare numai 18 luni de la data intrării în vigoare.
(7)
Prin urmare, mențiunea pentru Belarus ar trebui introdusă în lista din partea 1 din anexa I la Regulamentul (CE) nr. 798/2008 și ar trebui adăugată o nouă mențiune în secțiunea „Garanții suplimentare” în partea 2 din anexa I.
(8)
Experiența a demonstrat că certificarea condițiilor de sănătate animală a puilor de o zi de către medicul veterinar oficial în momentul expedierii pentru importuri în Uniune poate ridica probleme de ordin practic pentru autoritățile competente din țara terță.
(9)
Pentru a ține seama de practicile de producție și de procedurile de certificare, garantând totodată respectarea în continuare a condițiilor de sănătate animală necesare, modelul de certificat sanitar-veterinar pentru puii de o zi din partea 2 a anexei I ar trebui modificat.
(10)
Prin urmare, anexa I la Regulamentul (CE) nr. 798/2008 ar trebui modificată în consecință.
(11)
Pentru a permite statelor membre și industriei de profil să ia măsurile necesare pentru a respecta condițiile de certificare sanitar-veterinară aplicabile, prevăzute în prezentul regulament, este oportun să se prevadă o perioadă de tranziție.
(12)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 798/2008 se modifică în conformitate cu anexa la prezentul regulament.
Articolul 2
Produsele pentru care au fost emise certificate sanitar-veterinare relevante în conformitate cu Regulamentul (CE) nr. 798/2008 pot fi în continuare importate în Uniune sau tranzitate prin Uniune până la data de 1 iunie 2010.
Articolul 3
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 8 martie 2010.

Labels: 17
5
0
3
8
6
18